RECUERDO DI MORDEKHAI

DIALOGO DI PASCU

PA

Henk de Beijer

derechonan reservá! 

PERSONANAN:
ESTER - [E.] mucha-muhé hoben  bistí na shimis largo blanko of blou mashá simpel, ku faha di kabuya diki  ront di su sintura, un paña largo mará na su kabes kolgando riba su skouder, pargati na pía, kabei skur.

Mordekhai - [M.] un homber siego bieu, preferibel ku kabei blanko, y barba blanko. (ta pronunciá "kh" manera "ch" den hulandes "kachel") E tin un sorto di kashaka bistí, ku por ta blanko sushi of brùin, of por uza un lakru lorá ront di su kurpa, mará ku kabuya bieu ront di su sintura. E tin un "kèpeltje" hudío riba su kabes. 

Ora e comedia kuminsá, Mordekhai ta sintá riba un kaha bieu, su lomba ta gelen kontra un palo. Den su man e tin un garoti trahá di un taki diki. 
Por duna algun indikashon simpel di un kurá di karné tras di dje. 
Ester ta drenta koriendo, agitá y gritando di aleu. Despues di un rato e ta kai sinta kant'i  Mordekhai, abou, rudía na halto. Tin biaha e ta brasa su rudía, tin biaha e ta hasi gestonan ku su brasa indikando perdemento di pasenshi, Tin biaha e ta bula lanta, ta kana ariba abou agitá, pa despues kai sinta bèk trobe. 
  
Den e diálogo ta uza p'aki p'aya palabra y nomber hebreu manera "Mordekhai". Den tur e palabranan hebreu nos ta uza "kh" pa indiká e zonido "ch"  di hulandes "kachel". 
Den testament bieu, den buki "Ester", Mordekhai tábata tata di criansa di Ester, pero no ta p'esei ku nos a uza e nombernan ei. Tur e dos nombernan ta hopi uzá te día di awe mei-mei di hudíonan. 

Manera ta sali na kla na kuminsamento di e comedia, Mordekhai ta doño di e stal di bestia, kaminda Hesus a nase.

Nomber y palabranan hebreu uzá:
Miriam - forma hebreu pa María
Yusif - forma hebreu pa José. 
Yesse (of Jesse) - forma hebreu pa Hesus.
Yer-us-Shalaïm - nomber hebreu bieu pa Jerusalem. Ta nifiká "Kas di Paz". 
Shalom - ta nifiká "paz" y te día di awe e ta e manera komun pa kumindá otro na Israel, meskos ku nos ta bisa "Bon Día". 
Shalom aleikhèm - [asento riba e delaster sílaba] e forma kompleto di e manera di kumindá ku ta nifiká "paz sea ku bo". 
Yaweh (of: Jahweh) ta hebreu pa Dios. 

SUGERENCIA:
Por hasi e diálogo huntu ku un comedia mímiko  di e eventonan di e anochi di pasku, mientras ku Mordekhai ku Ester ta papia. Sin embargo e representashon mímiko no mester kita atenshon di e diálogo. 

Ora e diálogo terminá, un koro chikito por kuminsá kanta "Gloria, gloria, in excelsis Deo,ÿ un di dos koro chikito por djòin despues di e di dos regel di e promé koro ku " Stabat mater dolorosa,  iuxtem crucem lacrimosa" (of, na papiamento, ku tur e dos koronan siguiendo nan mes kantika pa algun rato manera un "canon".

RECUERDO DI MORDEKHAI

Ester - [koriendo y gritando di aleu] Mordekhai!.... Mordekhai! [drentando] Shalom aleikhèm, Mordekhai!
Mordekhai - [ku stem trankilo] Shalom, Ester, Pakiko bo ta asina agitá?
E. - Bo no a tende, Mordekhai? Bo no a tende ta kiko a pasa na Yer-us-Shalaïm? 
M. - Mi no a tende, mi yiu, ma mi sa. M'A weit'é.

E. - Weit'é? Kon bo por a weit'é? Bo no tábata t'ei; Y si lo bo  tábata t'ei lo bo no por a weit'é tampoko. Bo wowo ta mes skur ku anochi. 
M. - Mi no tábata t'ei, y mi wowo ta skur, Pero mi ta weita hopi kos, Ester; Den mi kabes mi ta mir'é. M'a kuminsá mira kos, día ku El a nase. 
E. - Kontá mi, Mordekhai bieu, kontá mi di e día ei. 
M. - Kontá mi abo promé, Ester, mucha, ta kiko a pasa na Yer-us-Shalaïm. 
E. - Nan a krusifik'é, Mordekhai, mei-mei di dos asesino, nan a krusifik'é, manera ku E tábata e di tres asesino. Awó, tur kos ta perdí, Mordekhai!
M. - Ai, Ester, mucha, bo ta meskos ku tur e otronan; bo no tin fe. Bo no ta komprond'é ta kiko ta pasa. Nada no ta perdí, mucha; awó tur kos ta kuminsá di bèrdè mes. Mi ta weita hopi kos, Ester, hopi kos mi ta mira. Mi ta weita kon gran parti di mundu, miyonnan di hende, ta kanta p'E. 'Ho shannah! ho shannah!nan lo kanta, Y nan lo yam'é Salvador. Cristo, nan lo yam'E, esta: esun huntá. Ma nan lo no komprond'E, meskos ku bo, Ester, Nan lo venerá e martirio di Su morto na cruz cruel ma nan lo no komprondé ku e martirio di nos maldat, di nan maldat, tábata shete biaha setenta biaha mas pisá ku e krusifikshon mes. 
E. - Bo manera di papia ta mes skur ku bo wowo, bieu; Kontá mi di e día di Su nasimento; esei me ke tende, Mordekhai! Abo tábata t'ei, Mordekhai, Akí mes el a sosodé den bo kurá di bestia. E díanan ei, bo bista tábata bon-bon ainda, Mordekhai.
M. - Awor akí, mi ta mira mihó, Ester, ku mi wowo skur. Abo no ke sa berdat, Ester. Bo ta buska sensashon so, nada mas.  [Mordekhai no a bira su kara pa Ester durante loke el a bisa. Awó, e ta hisa su kara na laira ta suspirá y ta kontinuá:] Sí, akí el a sosodé, den mi stal di bestia. E día ei, mi bida a kambia.... Mi tábata meskos ku tur e wardadónan di e region akí: Mi tábata sinbergüensa, pio ku e otronan...  Mi tábata bruto, mas bruto ku tur... mi tábata ladron.... ma horta mas ku tur.... Mi tábata bringan, mi tábata buraché, pio ku tur. Nos no por a komprendé di kon E kier a nase mei-mei di nos....
E. - Abo mes a bisá mi barios biaha kaba, ku no tabatin lugá mas den e posadanan.
M. - Berdat, Ester, nan no tabatin otro lugá pa bai. Un di e mas chikitonan, E tábata ta.  E muhé tábata yama "Miriam"; e tábata munstra hopi yong ainda. y morto kansá... E homber tambe tábata yong ainda, ma e tábata parse mas bieu ku su barba pretu. "Yussif" e tábata yama. 
E. - Kon bo tábata sa, Mordekhai?
M. - [hariendo] Pasobra nan a bisá mi, no? Ma Miriam, e sí tábata sa mi nomber. No puntrá mi kon. [ta keda sin bisa nada un rato, mientras ku Ester ta duna señal di pèrdè pasenshi.] Ai, sí, Ester, mester ta un trint'i piko aña pasá awó, ku el a nase akí. 
E. - Trint'i tres, nan dí ku mi. Su mama tábata t'ei, bou di e cruz.
M. - E pober! Kuanto e mester a sufri, día di su nasimento kaba.... E tábata asina yong ainda; e tábata parse nèt un mucha-muhé di diessinko of diesseis aña, manera abo, Ester. Mi tabatin duele di nan, Ester. B'a tende, Ester: ami,.... e wardadó mas bruto di e region... ami tabatin duele di nan.  Abo ta yamá mi Mordekhai bieu, Ester. E tempon'ei nan tábata yamá mi "Mordekhai bringan". 
E. - Mi sa di bo, Mordekhai, mi sa... Kontá mi di nan....
M. - Ma nan historia ta mi historia, Ester. Pasobra for di e día ei, mi no a bringa nunka mas.... mi no a bebe biña nunka mas.... Mi no a 
E. - [ta interrumpi'é, ku un gesto di perdemento di pasenshi] Sí, sí! Mi sa! Mi sa, Mordekhai! Sigui kontá mi di nan.
M. - Ai, mucha, bo ta meskos ku tur otro hende. Lo bo tin ku siña hopi kos ainda den bo bida. Loke ta importante, mucha, no ta e sensashon di e historia mes, ma e siñansa ku bo por saka fò'i dje. 
E. - [hasiendo un gesto y poniendo un kara manera rabiá] Kontá mi e historia anto, bieu, pa mi siña fò'i dje. 
M. - Ester, no purba gañá mi, mucha. [hisando su kara na laira trobe] Mi ta mira hende.... tanto hende... te den futuro leu-leu.... tur ta kanta p'E: "Ho shannah! Ho shannah!"  y nan ta resa, .... resa..... na "Yesse Salbador", pa despues, nan bolbe kas, kome nan bariga yen mientras ku nan ta laga nan bisiña muri di hamber. ... Of, pio ainda: nan lo bendishoná nan armanan horribel na nomber di Yesse, y ta sali afó, pa mata miyonnan di hende ku nan. Pober Miriam,...  pober Yussif,...... pober Yesse, ..... M'a puntra nan unda nan tábata bai, y e homber a drei bisá mi ku nan no tábata sa. No tabatin mas lugá pa nan na e posadanan di Bethlehem, e dí ku mi.  Ora m'a tende esei, m'a rabia, Ester. "N' tin lugá?" mi dí kuné. "Lag'i ta frega!". Pa hende pober nunka tin lugá riba e mundu akí di nos. Bo sa, Ester, bisando ku ta nan mes kulpa, ku nan ta pober, nan ta sera nan wowo y ta laga nan muri di hamber trankil, pa despues nan bai alabá Yaweh. Bo ta korda, Ester, kiko Yesse a bisa? "Tur loke boso a keda sin hasi
E. - pa un di e mas chikitonan di mi, boso a keda sin hasi'é pa Mi tambe. "  Sí, 

Mordekhai, mi sa. Sigui kontá mi.   
M. - M'a ofresé nan e úniko kos ku mi tábata tin: mi stal di bestia. Kiko mas mi por a hasi? E pober muhé tábata morto di hamber y sed y morto kansá. E homber su pía tábata yen di blar di tanto kanamento,. Te asta nan buriko kasi no por a sigui mas.  ... M'a duna nan awa, m'a buska lech'i kabrito pa nan y e muhé a drei bisá mi: "Danki, Mordekhai". Kon e tábata sa mi nomber, mi n' sa. Ma n'e momento ei mes, mi no a dal kausa. Má traha un kandela chikito pa nan,  pasobra e anochi ei, tábata hasi bastante frío. Nèt e anochi ei, tábata   un di e poko biaha den mi bida ku m'a yeg'i mira sneu. Abo a mira sneu kaba, Ester?
E. - Un biaha so, Mordekhai, djis un tiki. Kasi nunka sneu sa kai den e region akí. 
M. - No, kasi nunka, Ester. Y nèt e anochi ei, sneu a kai y tábata hasi hopi frío, manera te asta Yawehkier a kastigá nan. Pero n' ta Yaweh ta kastigá hende. Ta hende mes, ta esnan  riko ku no ke parti nada di nan rikesa. Ta inkomprendibel, Ester, ku e poko hendenan den mundu, ku tin poder riba e parti mas grandi di e rikesa   di mundu, ta tribi sklama ainda, "Dios ta grandi", sin ku nan ke duna kuenta na nan mes, ku Yaweh a traha mundu pa nos tur,; ku nos tur tin mesun derecho riba mesun pida tera.... riba mesun abundancia,... 
E. - Sí, sí, Mordekhai, mi sa di bo ideanan. Sigui kontámi di e anochi ku Yesse a nase. 
M. - Ester, mucha, korda mi palabra: Si mañan, abo por haña rikesa, abo tambe, lo laga pobernan muri pasobra lo bo kere, ku abo tin mas derecho ku nan. Lo bo sera bo wowo pa realidat y lo bo bira mas siego ku mi. Y día di shabat lo bo bai snoa pa grita "Ho Shannah! Ho Shannah!" y lo bo bai tempel, y ku e kantidat di plaka ku lo bo tin, lo bo kumpra bestia pa sakrifiká.  Y lo bo ta sigur ku Yaweh a keda kontento ku bo. Lubidá, Ester, .... lubidá..... Sigui Yesse, ku a nase e anochi ei y ku nunka a sakrifiká ningun bestia den tempel, pasobra el a sakrifiká su mes.
E. - Kon el a nase, Mordekhai? Kiko a pasa? Kiko b'a mira?
 M. - Nada, mucha, nada. Mi no a mira nada. M'a bai e pueblo pa buska un dos tres kos, pa duna nan algo mas di kome. Ora m'a bolbe,  E tábata t'ei. Di aleu m'a weita su luz. No tábata luz di solo, ni di luna, ni di strea, y a pesar ku anochi tábata skur-skur, mi stal di bestia tábata den un klaridat manera di día. 
E. [ku stem ronk di agitashon] E angelnan, Mordekhai,... tábata e angel-nan?
M. - [un poko rabiá] E angelnan.... e angelnan,... tur ora abo ke tende di e  angelnan, pasobra bo ta buska sensashon, nada mas. Bam puesta ku b'a bai Yer-us-Shalaim tambe djis p'e sensashon? No p'e... no pa Su sacrificio.... djis pa wak un hende den agonía. meskos ku tur e otro mironesnan. 
E. - Sí, Mordekhai; por ta ku bo tin rason. P'esei tambe bo tin ku kontá mi kiko a pasa, pa mi siña. ... E angelnan, Mordekhai, kiko nan tábata parse?
M. - [ta keda ketu un rato, ta hisa su kara na laira i ta bisa] Nan tábata parse.... un lus, ku bo no por mira ku bo wowo.... Nan tábata parse.... manera un halá di rosea, ku bo no por sinti.... Nan tábata parse..... un música ku tábata matá bo, ma ku bo no por a tende.... Nan tábata parse.... un holó, manera di mil rosa ma ku bo no por a hole. 
E. - [desesperá] Holó ku bo no por hole! Músika ku bo no por tende! Lus ku bo no por mira! Rosea ku bo no por sinti! Mordekhai, bo ta papia kò'i loko. Nan no tábata parse hende, anto?
M. - Ester, mucha, bisá mi un kos: kiko solo ta parse? 
E. - [un poko babuká] Solo? ..... Solo.....solo ta parse.... ta parse.... solo! 
M. - Y angel ta parse angel, Ester. Den bo imaginashon nan ta parse manera hende. Den mi imaginashon, nan ta parse manera un música, 
E. - Ja, ja! Mi sa! Mi sa!, ku bo no por tende. Ma nan a papia ku bo, n' ta berdat, Mordekhai? 
M. - Nan no a papia ku mi, Ester, ma nan a bisá mi hopi kos, sin uza ningun palabra, Ester.  Y nan a pone algo manera un kantika den mi kabes, manera "Gloria na Yahweh den haltura, y shalom na mundu, pa tur hende di bon boluntat." M'a tende nan,.... m'a weita nan,.... m'a mishi ku nan,.... ma sin horea, sin wowo, sin man. Y e otro wardadónan a bin kore p'aki, pasobra nan a sinti meskos ku mi, te ku nan a laga nan karné y a bin p'aki, direkshon di e luz, ku bo no por a weita ku bo wowo....
E. - Mi n' ta komprondé, Mordekhai: weita sin wowo, tende sin horea, ta kiko esei ta nifiká?
M. - Ester, mucha, abo semper ta buska splikashon. bo ke kos konkreto, kos ku bo por tene den bo man. Bo ke por kompará, esaki ku esaya. Bo ke kos ku bo por sinti, fula, weita, hole, tende, .... y tantèn ku mundu lo existí, lo tin un gran kantidat di Esternan,  ku semper ke komprondé tur kos. 
E. - Ma, Mordekhai,.... kon mi mester kere, si mi no por splika loke mi ta kere? Kon mi mester kere, si mi no sa sigur ku ta berdat loke mi ta kere?
M. - Ester, mucha, ora bo ta sigur di un kos, bo no tin mester di ker'é. Bo n' ta korda e palabranan di Yesse: "Felis esnan ku no a mira y tòg ta kere"? 

Ester, mucha, bo ta kere loke ta den bo kurason, y esei ta duná bo siguridat, ma un siguridat distinto di loke abo ke. 
E. - Sigui kontá mi Mordekhai bieu, pasobra bo palabranan a bira mas skur trobe ku bo wowo. Sigui kontá mi, di e anochi ei.
M. - No tin nada mas di konta, Ester, E mucha tábata t'ei, di un momento pa otro,. Yussif a pon'é den e pesebre, e pesebre di mi buei. Esei tábata su kuna.  Y asta mi buei y nan buriko a sinti, ku un kos grandi a sosodé, pasobra nan a keint'é ku nan rosea.  M'a keda pafó, Ester; m'a laga mi bulto di kabana pa Miriam drumi riba dje. El a drumi wak e mucha, su wowo yen di lágrima, ma mi no sa si tábata di felicidat of tristesa. Tur dos, mi ke sa, tur dos. Y ami,   Ester, m'a sinta wak, wowo será....Y tur e otro wardadónan a yega un tra'i otro, y a sinta ador'é. Nan a bin pa e luz di e strea ku tábata bría riba mi kurá di bestia. 
E. - Un strea, Mordekhai, ku bo no por a mira ku bo wowo tampoko?
 M. - No, no, Ester, E strea, bo tábata mir'é kla-kla, ora sneu a stòp di kai y shelu a habri. 
E. - Un strea ku rabo, Mordekhai? 
M. - Ki bo tin kunes, mi yiu! Ku rabo of sin rabo, no ta hasi diferencia. Abo semper  ke sa e banda di pafó di e kosnan; bo no ke komprondé ku loke ta paden ta e úniko kos ku bal. 
E. - Sí, Mordekhai, sí, bo tin rason. Ma bo sa mashá bon tambe, ku hende tin mester di e banda di pafó di e kosnan pa komprondé mihó loke tin paden.
M. - Sigur, sigur, mi yiu. Ma tanten ku bo tin mester di símbolonan, bo no a deskubrí e berdat kompleto ainda.  B'a mir'E muri, Ester, ma Su berdat ta bini tras di su morto na kruz kruel. Ta bini un mundu futuro, Ester, mi ta mir'é den mi, un futuro ku miyonnan di hende, ku lo yama nan mes "Kristian", esta: seguidornan di "Cristo", esta Yesse, ku nan lo yama "Cristo-Hesus". Miyonnan di kristian lo resa tur día na nomber di nan Hesus, y lo profesá tur día, ku nan ta kere, ku El a    baha na fierno, sin sabi, Ester, meskos ku bo, ku ta esei ta Su berdat eterno. Nos a mand'E fierno, ku nos maldat. 
     El a salba nos di fierno, pasobra El a baha na fierno, pa nos. 
E. - [mashá babuká] El a nase pa bai fierno?! 
M. - El a nase pa bai fierno,.... ma lo E resucitá.... ku nos.

[promé coro chikito ta kuminsá kanta: "Gloria, gloria, in excelcis Deo,"

Ora nan ta yega na e di dos strofa e di dos coro ta kuminsá kanta: "Stabat mater dolorosa, iuxtem crucem lacrimosa, dum pendebat Filium."
 
E dos coronan ta sigui un strofa huntu, manera canon.]